钦定古今图书集成/明伦汇编/人事典/第031卷 > 《明鲁伯嗣学婴童百问》 > 《初诞》
## 钦定古今图书集成/明伦汇编/人事典/第031卷 > 《明鲁伯嗣学婴童百问》 > 《初诞》

婴童在胎，禀阴阳五行之气以生成，五脏六腑百骸
之体悉具，必藉胎液以滋养之，受气既足，自然分娩。
初离母体，口有液毒，啼声未出，急用软绵裹指，拭去
口中恶汁，虽是良法，然仓卒之际，或有不及如法者。
古人有黄连法、朱蜜法、甘草法，用之殊佳，免使恶物
咽下。伏之于心，遇天行时气，久热不除，乃乘于心，心
主血脉，得热而散，流溢于胃，而胃主肌肉，发出于外，
故成疮疹之候，世之长幼，无有可免者。若依初生拭
口之法，得免疮疹之患，或有时气浸染，只出肤疮细
疹，易为调理，亦孩童之幸也。杨氏云：“初生拭口不前，
恶秽入腹，则腹满气短，不能饮乳者，宜用茯苓丸加
减治之。”又法：“下胎毒，临产落生时，浓”煎淡豉汁服。极
好。不可与辰砂、黄连、轻粉等。